sv it da da da en da da da da da da da da da da en da da sv da sv nb da da nb da da en da da da da da fr da de nl de hbs_lat sv sv sv en da ru
Fra 15 danske rejsearrangører der brænder for indhold
Alle temarejser samlet. Søg inspiration og bestil!.
1 rejse 29 juni 2023
- Rejse til det arktiske Nordkap Tag med Sørens Rejser på en uforglemmelig rejse til Nordkap. Turen indeholder storslåede oplevelser som midnatssolen, Lofoten og de talrige smukke dale gennem Norge. Rejsen er med bus op gennem kystlandet med de betagende naturscenerier. I 2023 byder Sørens Rejser igen på den perfekte Nordkaptur, hvor vi skal opleve det bedste af Norges vestkyst, dramatiske og billedskønne Lofoten og turens højdepunkt, Nordkap. Turen gennemføres i Sørens Rejsers egen bus hele vejen nordpå, inden den afsluttes med fly fra Alta i Nordnorge retur til Danmark. Dette giver mulighed for at nå endnu flere oplevelser i den spændende del af Norge og samtidig afkorte transporttiden hjem til Danmark. Med Sørens Rejser får du - Bus ud / Fly hjem -2 aftener på Nordkap klippen   -Overnatning på Lofoten 1. dag – Midtjylland – Hirtshals (ca. 170 km) Vi lægger fra land i Hirtshals om aftenen og sejler via Stavanger mod Bergen. Under sejladsen med en dejlig aftenbuffet i skibets hyggelige restaurant. Vi anbefaler at stå op med solen, finde et roligt sted på dækket og nyde landskabet, når vi sejler langs kysten fra Stavanger til Bergen. 2. dag – Bergen – Sogndal (ca. 240 km) Vi slår øjnene op til et fantastisk syn. Allerede kl. 06.30 ankommer vi til Stavanger, og mens vi nyder morgenmad, kan vi følge med i indsejlingen. Vi bliver ombord og sejler videre til Bergen. En sejltur med udsigt til høje majestætiske fjelde, dybe fjorde og den blomstrende skærgård. Kl. 12.30 går vi i land i Bergen. Herfra kører vi igennem det frodige norske fjordlandskab til den første overnatning på vort hotel i Sogndal. 3. dag – Sogndal – Aalesund (ca. 230 km) Dagen byder på betagende natur med dybe fjorde og stejle bjergsider. Vi lægger vejen forbi den største isbræ på det europæiske fastland, Jostadalsbræen. Herefter følger vi den smukt beliggende motorvej E39 og tager en pause på den korte sejlads over Storfjorden, inden vi fortsætter til Aalesund, hvor vi overnatter. 4. dag – Aalesund – Trondheim (ca. 300 km) Vejen fra Aalesund til Trondheim byder på noget af den mest fascinerende natur i Norge, helt ude på kanten af Atlanterhavet. I Fjord Norge kører vi på en af verdens smukkeste og mest dramatiske vejstrækninger, Atlanterhavsvejen, der på 8,2 km zigzagger sig over småbroer og -øer. Den blev i 2005 kåret som århundredes bygningsværk. Vi overnatter i Trondheim. 5. dag – Trondheim – Mo I Rana (ca. 475 km) Vi indleder dagen med besøg i den storslåede Nidarosdom, Norges vigtigste kirke og national helligdom. Dagens mål er byen Mo I Rana lidt syd for polarcirklen med bl.a. Norges største racerbane. Turen følger E6 langs brusende elve og med fotostop ved det brusende 17 meter høje vandfald Laksforsen. Aftensmad og overnatning i Mo i Rana. 6. dag – Mo I Rana – Lofoten (ca. 465 km) Efter morgenmaden fortsætter vi nordpå og gør ophold nord for Mo I Rana, hvor vi krydser Polarcirklen. Så er vi i midnatssolens rige, hvor dagene bliver længere og længere. Fra Bodø sejler vi til Moskenes og beundrer undervejs øgruppen Lofotens fjelde, som rejser sig næsten lodret fra havet. Vi ankommer til den sydlige ende og tager på en af de mest betagende køreture i Norden i en særegen natur med strande, forrevne fjelde og små fiskerlejer, der har gjort Lofoten verdensberømt. Vi spiser aftensmad og overnatter i Svolvær. 7. dag – Lofoten – Tromsø (ca. 420 km) Vi stopper flere gange for at nyde udsigten fra de mange panoramapunkter, vi passerer. Vi oplever nogle af de charmerende fiskerlejer, der er bygget på pæle ud i havet eller på små klippeøer. I Tromsø besøger vi Polarmuseet, som formidler historien om norsk fangst og polarekspeditioner. Det åbnede 18. juni 1978 nøjagtigt 50 år efter, at Roald Amundsen drog ud på sin sidste ekspedition. Vi spiser aftensmad og overnatter centralt i Tromsø. 8. dag – Tromsø – Honningsvåg – Nordkap (ca. 500 km) Fra Tromsø kører vi forbi den særprægede Ishavskatedralen fra 1965 og følger hovedvejen E6 nordpå langs det dramatiske kystlandskab. Vi forlader det norske fastland gennem den 7 km lange Nordkaptunnel, der ved åbningen i 1999 blev anset for at være verdens længste undersøiske vejtunnel. Aftensmaden nydes på hotellet i Honningsvåg, hvor vi har to overnatninger. Allerede i dag tager vi ud til Nordkapklippen. Den 307 m høje klippe, der stiger næsten lodret op fra Ishavet, er turens absolutte højdepunkt og anses af mange for at være Europas nordligste punkt. Knivskjellodden ligger dog 1,6 km nordligere. 9. dag – Honningsvåg – Nordkap (ca. 70 km) Vi nyder formiddagen i Honningsvåg og kører en tur ud til det barske klippelandskab med små fiskerbyer. Tidligt på eftermiddagen fortsætter vi op på selve Nordkapklippen og spiser aftensmad i Nordkaphallen i restaurant ”Kompasset”, hvorfra der er førsteklasses udsigt til Ishavet. Nordkaphallen er et moderne turistcenter, delvis sprængt ind i klippen. Her findes souvenirbutikker, restauranter, biograf og udsigtsterrasse. Efter denne unikke oplevelse vender vi tilbage til hotellet i Honningsvåg. 10. dag – Honningsvåg – Alta – Danmark I Alta Lufthavn vinker vi farvel til bussen og tager med vores rejseleder hjem til Danmark. Vi lander sidst på eftermiddagen i Danmark, hvorfra en bus fra Sørens Rejser står klar til at køre os det sidste stykke vej til hjembyerne. Bemærk: Alle kahytter er over bildæk samt vandlinje. Depositum på denne rejse udgør 2.500 kr. Ved tilmelding oplys; fødselsdag – måned samt år. Oplysninger om pakkerejseregler, se vores rejsekatalog eller hjemmeside. Vejret kan variere meget, så husk en varm trøje og praktisk fodtøj. Husk pas, kreditkort samt valuta i form af Norske kr., til lommepenge, frokoster m.m. Der kan medbringes én kuffert på maks. 20 kg samt et styk håndbagage på maks. 8 kg. For afbestillings- samt rejseforsikring anbefaler Sørens Rejser, at man kontakter ERV (Europæiske Rejseforsikring) på tlf.: 33 25 25 25
1 rejse 20 juni 2023
- Stejle fjelde, fjorde og dale Rejs med os til Norge og oplev den vidunderlige og kontrastfyldte natur. Mulighederne for oplevelser, aktiviteter og afslapning er nærmest uudtømmelige på denne rejse. Jordnære, venlige mennesker i unik natur og lyse sommernætter gør Norge til noget særligt - ægte, moderne og internationalt. Langs kysten strækker havet sig langt ind mellem fjeldene, som stiger flere hundrede meter op fra vandet og indrammer de verdensberømte fjorde. På denne rejse oplever vi de smukkeste dele af Vestlandet og Norges sydligste højfjeldsområde, Telemarken 1. dag - Afgang fra Danmark med Fjord Line fra Hirtshals Vi lægger fra land i Hirtshals kl. 20.00 og sejler via Stavanger til Bergen. Inden afrejsen fra Hirtshals spiser vi til aften på en nærliggende kro. Sejlturen er særdeles smuk. Det kan anbefales at stå op med solen, finde et roligt sted på dækket og nyde kystlandskabets skønhed. Vi skal sejle langs kysten hele vejen fra Stavanger til Bergen - en vidunderlig start på turen. 2. dag - Skærgården og Bergen Vi slår øjnene op til et fantastisk syn. Allerede kl. 06.30 ankommer vi til Stavanger, og vi kan følge med i indsejlingen, mens vi nyder skibets morgenmad. Vi bliver om bord og sejler videre til Bergen, der er på Unescos Verdensarvliste. En sejltur med sjæl. Med udsigt til majestætiske fjelde, dybe fjorde og den afvekslende skærgård. Kl. 12.30 går vi i land i Bergen og siger farvel til skibet. Vi stiger på bussen og får på køreturen et godt indtryk af byens historie og struktur. Kendte steder som Bryggen, Fisketorget, Grieghallen og Festningsområdet er nogle af højdepunkterne. Vi tager Fløibanen op på Bergens højeste punkt 302 meter over havets overflade. Derfra har man en fantastisk udsigt ud over Norges næststørste by, der er omkranset af 7 fjelde. Sidst på dagen tjekker vi ind på vort hotel ved havnen, og efter spisning på hotellet er det oplagt at indsnuse aftenstemningen i Bergen på en lille spadseretur. 3. dag - Bergen, Gudvangen, Flåm og Geilo Dagen bliver turens højdepunkt. Vi skal fra Bergen via Gudvangen og Flåm til Geilo og benytte såvel bus som færge og tog gennem noget af Norges fineste natur. I løbet af turen kan vi sætte indtil flere flueben på Unescos Verdensarvsliste. Efter morgenmaden kører vi ind i landet til Gudvangen. På en sejltur skal vi opleve et af Norges mest populære fjordlandskaber. Vi går fra borde i Flåm, hvorfra turen går videre med tog ad den 20 km lange Flåmsbanen, som med 21 hårnålesving snor sig fra Myrdal til Flåm 867 meter længere nede - godt gemt i Aurlandsfjordens inderste hjørne. Denne imponerende jernbanestrækning markedsføres som "Norge i en nøddeskal”. Den er kåret som en af verdens mest betagende togrejser og er en af landets største turistattraktioner. Vi står af toget i Myrdal, hvortil eneste adgang er via jernbane eller ad vandre/cykelstier, og skifter til toget mod Geilo. Her venter bussen og kører os til hotellet i Geilo, hvor vi slutter denne uforglemmelige dag med aftensmad. 4. dag - Telemarken og Vrådal Turen i dag tager os med rundt om Hardangervidda Nationalpark, Norges største, med fosser, fjorde og bjergpas. Højden varierer fra 1.100 til op i nærheden af 1.900 meter over havet. Vi kører ind i Telemarken med skyhøje fjelde, højlandsplateauer, sprudlende vandfald, spejlblanke søer og støvfri luft – alt det bedste fra den norske natur. Vi kører omkring Dalen, som ligger for enden af Telemarkskanalen. Stedet er kendt for ”eventyrhotellet” Dalen Hotel, et af Norges ældste træhoteller. Vi skal overnatte i den hyggelige landsby, Vrådal, ved bredden af Telemarks største sø Nisser. Vi nyder aftensmaden på det mere end 150 år gamle hotel. Det er oplagt at slutte dagen med en spadseretur ved søen. 5. dag - Vrådal og Hjemrejse Fra Vrådal kører vi mod Norges sydkyst, hvorfra vi skal på en kort sejltur til Danmark. Vi forventer hjemkomst midt på aftenen. Bemærk:   Valuta: Norske kr. eller betalingskort (de fleste hoteller tager ikke imod kontanter) Afrejse tidspunkterne fremsendes ca. 14 dage før afrejsen.
1 rejse 28 august 2023
Søg flere populære rejser
alletemarejser.dk - Alle temarejser samlet. Søg inspiration og bestil!